Σφοδρές και δικαιολογημένες αντιδράσεις έχει προκαλέσει από χθες, βίντεο που κάνει τον γύρο του Ίντερνετ και δείχνει έναν άνδρα, ο οποίος αυτοσυστήνεται ως δημοσιογράφος του Open -δεν είναι-, να συμπεριφέρεται με αισχρό, θρασύ και απαξιωτικό τρόπο σε φαρμακοποιό στο Νέο Ψυχικό, επειδή η τελευταία δεν φορούσε γάντια κατά την εξυπηρέτησή του.

Ο τρόπος με τον οποίο ζητά να του αποστειρώσει τα ρέστα αλλά και το φάρμακο που πήρε, είναι τουλάχιστον ανάρμοστος. Παράλληλα, δεν διστάζει να βιντεοσκοπήσει το πρόσωπο της φαρμακοποιού. Μετά τον σάλο που προκλήθηκε, αλλά και την άμεση αντίδραση του καναλιού που πήρε θέση υποστηρίζοντας ότι αυτός ο άνδρας δεν ανήκει στο δυναμικό του -σημείωσε μάλιστα ότι θα κινηθεί νομικά εναντίον του- ο χρήστης κατέβασε το βίντεο από τον λογαριασμό του και ζήτησε δημόσια συγγνώμη με νέα ανάρτησή του στο Facebook.

Ο Aθανάσιος Ζερβουδάκης, όπως εμφανίζεται στο Facebook, δηλώνει δημοσιογράφος σχεδόν σε όλα τα ελληνικά κανάλια και brand ambassador του οίκου Versace. Στο εν λόγω βίντεο, εμφανίζεται κρατώντας έναν καφέ (μάλλον φρέντο) να τραμπουκίζει με ύφος χιλίων καρδιναλίων την εργαζόμενη του φαρμακείου και να της μιλά υποτιμητικά, με τη γυναίκα να χάνει κάποια στιγμή την ψυχραιμία της και να του απαντά «χέστηκα».

Καταρχάς, συγχαρητήρια στη φαρμακοποιό για την ψυχραιμία της. Πολλοί/ές από μας, όταν είδαμε το βίντεο, βάλαμε τον εαυτό μας στη θέση της κοπέλας και φευγαλέα σκεφτήκαμε ότι ίσως είχαμε αντιδράσει χειρότερα αν βρισκόμασταν στη θέση της. Εν τω μεταξύ, ίσως ο ίδιος τύπος να είχε βγει να χειροκροτήσει για τους επαγγελματίες υγείας το προηγούμενο βράδυ στις 9 στο μπαλκόνι του, αλλά φαίνεται πως χθες ξύπνησε με γιαλαντζί επαναστατική διάθεση και θέλησε να προβεί σε κάποια «αποκάλυψη», με ένα ρεπορτάζ του κώλου.

Δεν θα σταθώ στο γεγονός ότι τέτοιοι άνθρωποι κάνουν κακό στη δημοσιογραφία, η οποία δεν χαίρει εκτίμησης στη χώρα μας. Εν μέρει, δικαίως, αν σκεφτούμε ότι πριν τον Ζερβουδάκη, πρωτοκλασάτα ονόματα του χώρου έχουν δώσει αντίστοιχα δικαιώματα με κρυφές κάμερες. Παράλληλα, έχουν δώσει και τέτοιες «εύκολες» ιδέες σε wannabe δημοσιογράφους που απλώς θέλουν, κάποια στιγμή, να βρεθούν σε κάποιο πάνελ και αποζητούν δημοσιότητα κατά αυτόν τον τρόπο.

Θα σταθώ, όμως, σε δύο καίρια σημεία για τις ώρες που ζούμε. Πρώτον, ρε συ Ζερβουδάκη, σκέψου σε πόσο κόσμο που ζει για να «δικάζει», έβαλες αντίστοιχες ιδέες - να βγαίνει και να ψάχνει υπαλλήλους χωρίς γάντια, μόνο και μόνο για να τους εκθέσει. Ακόμη περισσότερο όταν το πρόβλημά μας αυτή τη στιγμή είναι άλλο: Για παράδειγμα, τα «μοντέλα» του Instagram που δεν επαναπαύονται και ψάχνουν να βρουν το καλύτερο spot για το #quarantine_post τους ή οι ηλικιωμένοι/ες που συνεχίζουν να συναθροίζονται σε εκκλησίες. Κάνε καμιά βόλτα κι από αυτά τα μέρη να «κράξεις». Δεύτερον, μάλλον δεν σου πέρασε από το μυαλό ότι η υπάλληλος θα μπορούσε να χάσει τη δουλειά της από κάτι τέτοιο.

Τέλος, σκέψου και σκεφτείτε όλοι τους γιατρούς, νοσηλευτές και φαρμακοποιούς αυτές τις μέρες. Είναι οι πυλώνες της ζωής, ειδικά στην εποχή του κορονοϊού. Δουλεύουν υπερωρίες, κάποιοι θα πάθουν burn out και τώρα, έχουν να αντιμετωπίσουν καθέναν που ξυπνάει, παίρνει καφεδάκι και ψάχνει πώς θα μαζέψει likes.

Για να τα λέμε όλα, ναι, η κοπέλα θα έπρεπε να φορά γάντια. Και είναι σαφές αυτό. Παράλληλα, κάποιοι άλλοι, καλό θα ήταν να μείνετε στο σπίτι σας λίγο παραπάνω - και αφού τελειώσει όλη αυτή η δυστοπία που ζούμε. Ευκαιρία για ανασυγκρότηση. Enter.

Ακολουθήστε τον Παύλο Τουμπέκη στο Instagram.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE